Det er svært ikke at bukke nakken og kigge mod himlen, når man hører den velkendte lyd af et kampfly på himlen. Lige for tiden kan de dog være lidt svære at få øje på, når du hører dem. I ugerne tre, fire, fem og seks flyttes de normale træningsflyvninger med F-16 nemlig fra om dagen til aften og nat. Flere har allerede spottet fly i deres område i eftermiddags- og aftentimerne, eksempelvis i Thy. Og flere vil nok opleve det i den kommende tid. Det er dog svært at sige noget om, hvor flyene kommer forbi. - Generelt forsøger vi at sprede træningen ud over hele Danmark for ikke at støjbelaste et enkelt område mere end højst nødvendigt. - Normalt kan vi ikke sige, hvor vi flyver en specifik dato, da det afhænger af vejret lokalt, og den type flyvning, man har brug for at gennemføre, skriver Forsvaret i et svar til TV MIDTVEST. Flyene har base ved Flyvestation Skrydstrup nede i Syddanmark, men kommer altså vidt omkring. Og den jyske vestkyst kan potentielt lægge luft til en del af øvelserne i den kommende tid. Der vil nemlig forekomme skydning på Rømø skydeterræn efter mørkets frembrud i de kommende uger.

Opsummering:
Flere har allerede set fly på øvelse om aftenen, og det vil stå på over de kommende uger i Midt- og Vestjylland.